open-index/open-wikipedia-markdown huggingface dataset:
ג'ון בנט ג'ונסטון

**ג'ון בנט ג'ונסטון הבן** (באנגלית: ****; 10 ביוני 1932 – 25 במרץ 2025) היה פוליטיקאי אמריקאי שכיהן כחבר הסנאט של ארצות הברית מטעם לואיזיאנה בין השנים 1972–1997.

## ביוגרפיה
ג'ונסטון נולד ב-10 ביוני 1932 בשריבפורט שבלואיזיאנה, בנם של עורך הדין ג'ון בנט ג'ונסטון האב ורעייתו וילמה (לבית ליון). הוא למד בבתי הספר הציבוריים שבעיר הולדתו, ולאחר מכן למד באוניברסיטת וושינגטון ולי ובאקדמיה הצבאית של ארצות הברית בווסט פוינט. לאחר לימודי משפטים באוניברסיטת המדינה של לואיזיאנה בבאטון רוז', התקבל ג'ונסטון ללשכת עורכי הדין המדינתית בשנת 1956 והחל לעסוק בעריכת דין בשריבפורט. עם זאת, עד מהרה הוא קטע פעילות זו כדי לשרת בצבא ארצות הברית. בין השנים 1956–1959 הוצב בגרמניה המערבית, שם שירת במסגרת חיל הפרקליטות הצבאית של צבא ארצות הברית.

לאחר שחרורו מהצבא הצטרף ג'ונסטון אל המפלגה הדמוקרטית, ובין השנים 1964 ו-1968 כיהן כחבר בית הנבחרים של לואיזיאנה ולאחר מכן כחבר הסנאט של לואיזיאנה בשנים 1968–1972. בשנת 1971 הפסיד ג'ונסטון לאדווין אדוארדס בבחירות המקדימות של המפלגה הדמוקרטית לתפקיד מושל לואיזיאנה.

בבחירות 1972 נבחר ג'ונסטון לייצג את לואיזיאנה בסנאט של ארצות הברית. מושב זה אויש קודם לכן על ידי איליין אדוארדס, אשתו הראשונה של המושל אדווין אדוארדס, בעקבות מותו של הסנאטור אלן אלנדר, שמת במהלך מערכת הבחירות בה התמודד לבחירה מחדש. אדוארדס לא התמודדה בבחירות הרגילות בנובמבר והתפטרה שבוע לאחר יום הבחירות, ובכך אפשרה לג'ונסטון לצבור ותק על פני סנאטורים חדשים אחרים שנבחרו באותו יום. כהונתו המלאה החלה ב-3 בינואר 1973, והוא כיהן בקונגרס עד 3 בינואר 1997. במהלך כהונתו עמד לסירוגין בראש ועדת האנרגיה ומשאבי הטבע של הסנאט. הוא נחשב לשמרן יחסית, ולעיתים הצביע נגד חברי מפלגתו ותמך בעמדות הרפובליקנים. בשנת 1996 הודיע שלא יתמודד לכהונה נוספת.

בתום הקריירה הפוליטית שלו, ייסד ג'ונסטון את משרד עורכי הדין "Johnston & Associates LLC". כמו כן, הוא נתמנה לחבר בדירקטוריון של תאגיד האנרגיה שברון. באפריל 2013 עלה לכותרות כאשר הואשם בקבלת 175 אלף דולר בשנה, בנוסף על מניות, עבור שירותו בדירקטוריון של חברה – כשבפועל השתתף בישיבה אחת בלבד.

בערוב ימיו התגורר בספריוויל ובמקלין שבווירג'יניה. הוא נפטר מסיבוכי מחלת הקורונה ומבעיות רפואיות נוספות בבית חולים במחוז ארלינגטון, ב־25 במרץ 2025, בגיל 92. ההלוויה נערכה ב־2 באפריל בשריבפורט שבלואיזיאנה, ולאחריה לוּוה הארון לבית העלמין פורסט לייק שבאזור סנט וינסנט בשריבפורט.

## חיים אישיים
ג'ונסטון נישא למרי האנטר גאן, ילידת נאקיטש, לואיזיאנה, ב-11 באוגוסט 1956, בעיר הולדתה. ג'ונסטון היה חבר בכנסייה הבפטיסטית, ואילו אשתו היא קתולית. יחד נולדו להם ארבעה ילדים: ג'ון בנט ג'ונסטון השלישי, נ' האנטר ג'ונסטון, מרי נוריס וסאלי רומר. לשניים היו עשרה נכדים.

בתם סאלי נישאה לטים רומר, יליד אינדיאנה, בשנת 1989, חבר המפלגה הדמוקרטית שכיהן כחבר בית הנבחרים של ארצות הברית בין השנים 1991 ל-2003 מטעם מחוז הקונגרס השלישי של אינדיאנה.

## קישורים חיצוניים

* 

קטגוריה:אמריקאים ילידי לואיזיאנה
קטגוריה:שריבפורט: אישים
קטגוריה:בוגרי אוניברסיטת וושינגטון ולי
קטגוריה:בוגרי האקדמיה הצבאית של ארצות הברית
קטגוריה:בוגרי בית הספר למשפטים באוניברסיטת המדינה של לואיזיאנה
קטגוריה:חוגרים אמריקאים במלחמת העולם השנייה
קטגוריה:חברי בית המחוקקים המדינתי של לואיזיאנה
קטגוריה:חברי הסנאט של ארצות הברית מלואיזיאנה
קטגוריה:סנאטורים חברי המפלגה הדמוקרטית
קטגוריה:שדלנים אמריקאים
קטגוריה:אמריקאים שנולדו ב-1932
קטגוריה:אמריקאים שנפטרו ב-2025
מטא AI

**מטא AI** היא חטיבת מחקר של מטא (לשעבר פייסבוק) המפתחת טכנולוגיות בינה מלאכותית ומציאות רבודה.

## היסטוריה
הקבוצה נוסדה בשנת 2013 בשם Facebook Artificial Intelligence Researc (FAIR) כאשר יאן לקון שימש כמנהלה. ולדימיר ופניק הצטרף לקבוצה בשנת 2014. מרחבי העבודה שלה החלו במנלו פארק שבקליפורניה, בלונדון שבבריטניה ובמנהטן. לאחר מכן פתחה הקבוצה מעבדות מחקר בפריז שבצרפת, בסיאטל, בפיטסבורג, בתל אביב, במונטריאול ובלונדון.

בשנת 2016, FAIR שיתפה פעולה עם גוגל, אמזון, IBM ומיקרוסופט ביצירת השותפות בנושא בינה מלאכותית לטובת אנשים וחברות.

בשנת 2018, ג'רום פזנטי, לשעבר מנהל הטכנולוגיה הראשי של קבוצת ה-Big data של IBM, נכנס לתפקיד נשיא FAIR, לאחר שלקון פרש מתפקידו. ב-FAIR היו כ-200 עובדים בשנת 2018.

המחקר של FAIR כולל למידה בפיקוח עצמי, רשתות יריבות יצירתיות, סיווג ותרגום מסמכים וראייה ממוחשבת. FAIR הוציאה בשנת 2017 מודלים של למידה עמוקה של Torch וכן את PyTorch, מסגרת למידת מכונה בקוד פתוח, אשר שימשה לאחר מכן במספר טכנולוגיות למידה עמוקה, כגון הטייס האוטומטי של טסלה ו-Pyro של אובר. 

באותה שנה, פורסמו שמועות שקריות על הפסקת פעילותם של זוג צ'אטבוטים עקב פיתוח שפה שאינה מובנת לבני אדם. FAIR הבהירה כי המחקר נסגר משום שהם השיגו את מטרתם הראשונית להבין כיצד שפות נוצרות על ידי המודלים שלהם, ולא בשל כישלון.

שם החברה, FAIR, שונה ל"מטא AI" לאחר המיתוג המחודש שבו שונה שם החברה מ"פייסבוק בע"מ" ל"מטא פלטפורמות בע"מ".

## עוזר וירטואלי
מטא AI הוא גם שמו של העוזר הווירטואלי שפותח על ידי הצוות, ששולב כצ'אטבוט במוצרי הרשתות החברתיות של מטא. הוא זמין גם כאפליקציה עצמאית מבוססת מנוי.

העוזר הווירטואלי הותקן מראש בדור השני של משקפי Ray-Ban Meta החכמים, ויכול לשלב קלט ממצלמות המשקפיים לאחר עדכון. הוא זמין גם ב-Quest 2 ובמסכי HMD חדשים יותר.

מאז מאי 2024, הצ'אטבוט סיכם חדשות מכלי תקשורת שונים מבלי לקשר ישירות לכתבות מקוריות, כולל בקנדה, שם קישורי חדשות אסורים בפלטפורמות שלו. שימוש זה בתוכן חדשותי ללא פיצוי וייחוס עורר חששות אתיים ומשפטיים, במיוחד כאשר מטא המשיכה להפחית את נראות החדשות בפלטפורמות שלה.

## מחקר נוכחי
### עיבוד שפה טבעית וצ'אטבוט
מטא-בינה מלאכותית עובדת על יכולתן של מכונות להבין וליצור שפה טבעית. הצוות גם שואף לאפשר לצ'אטבוטים שלהם לתקשר באופן רב-לשוני. זה כרוך בהכללה של טכנולוגיית עיבוד שפה טבעית (NLP) לשפות אחרות, והצוות עובד באופן פעיל על תרגום מכונה לא מפוקח.

#### גלקטיקה
גלקטיקה היא מודל שפה גדול (LLM) שנועד ליצירת טקסט מדעי. היא הייתה זמינה במשך שלושה ימים מאז 15 בנובמבר 2022, לפני שהוצאה משירות עקב יצירת תוכן גזעני ולא מדויק.

#### לאמה
LLaMA הוא תוכנית LLM שיצאה בפברואר 2023, ותומכת בפרמטרים של 7B עד 65B. שניים מתוך שלושת דגמי Llama 4, Scout ו-Maverick, שוחררו ב-5 באפריל 2025, כאשר הדגם הגדול ביותר, Behemoth, עדיין נמצא בתהליך של אימונים.

### חומרה
עד 2022, מטא השתמשה במעבדים ובשבבים מותאמים אישית, מאז עברה למעבדים גרפיים של אנבידיה. מספר מרכזי נתונים עוצבו מחדש כדי להתאים לדרישות רוחב הפס והקירור הגדולות יותר של הרשת.

## קישורים חיצוניים

## הערות שוליים

קטגוריה:עוזרים וירטואליים
קטגוריה:צ'אטבוטים
קטגוריה:פייסבוק
קטגוריה:חברות בינה מלאכותית אמריקאיות
שקע ריוקיו

**שקע ריוקיו** (ביפנית: **琉球海溝**) הוא שקע אוקייני באורך 1,398 ק"מ, הממוקם לאורך הקצה הדרום-מזרחי של איי ריוקיו ביפן בים הפיליפינים באוקיינוס השקט, בין צפון-מזרח טייוואן לדרום יפן.
## גאוגרפיה
עומקו המרבי של השקע הוא 7,460 מטר. השקע הוא תוצאה של קרום אוקייני של הלוח הפיליפיני שנחת באלכסון אל מתחת לקרום היבשתי של הלוח האירו-אסיאתי בקצב של כ-52 מ"מ לשנה בממוצע. למעשה הוא נוחת מתחת ללוח הקטן של אוקינאווה, שמהווה מעין ספיח של הלוח האירואסייתי, וכמוהו הוא בעל קרום יבשתי. יחד עם שקע ננקאי הסמוך מצפון-מזרח, ההפחתה של הלוח הפיליפיני יצרה 34 הרי געש. רעידת האדמה הגדולה ביותר שתועדה לאורך שקע ריוקיו, רעידת האדמה היוגה-נאדה בשנת 1968 , הייתה במגניטודה של 7.5 והתרחשה לאורך החלק הצפוני ביותר של השקע ב-1 באפריל 1968. רעידת אדמה זו יצרה גם צונאמי.

אזור סייסמי מישורי בכיוון מזרח-מערב הקשור לתעלת ריוקיו מתרחש מול החוף המזרחי של טייוואן. אזור סייסמי זה רציף לאורך 50 ק"מ. מוקדי רעידות האדמה במיקום זה מתארים אזור וואדאטי-בניוף, דבר המצביע על כך שהלוח הפיליפיני צונח בזווית של כ-45° מתחת ללוח האירו-אסיאתי באזור זה. 

שיטות מחקר סייסמיות של קרקעית האוקיינוס בשילוב עם מחקרי רעידות אדמה באזור וואדאטי-בניוף קובעות את זווית השיפוע  של הלוח הפיליפיני לאורך שקע ריוקיו. בחלק הצפוני של שקע ריוקיו, השיפוע של הלוח הפיליפיני מתון בעומק הרדוד, ומגיע לכ-11° בלבד ב-50 הק"מ הראשונים, ותלול יותר בעומקים עמוקים יותר, ומגיע ל-70° מתחת לעומק של כ-70 ק"מ. לעומת זאת, השיפוע בחלקים המרכזיים והדרומיים של שקע ריוקיו מתון יותר, ומגיע ל-40-50° בלבד בעומק של 70 ק"מ.

## ראו גם

* חקר מעמקי הים

## קישורים חיצוניים

## הערות שוליים

קטגוריה:האוקיינוס השקט
קטגוריה:לוחות טקטוניים
קטגוריה:אסיה: גאולוגיה
קטגוריה:רעידות אדמה
קטגוריה:העתקים
קטגוריה:המרחב התת-מימי
פאול פייגין

**פאול דב פייגין** הוא פרופסור אמריטוס לסטטיסטיקה בטכניון, בפקולטה להנדסת תעשייה וניהול.

## קורות חיים
פייגין יליד אוסטרליה. הוא למד תואר ראשון באוניברסיטה מלבורן, אותו סיים ב-1972. הוא בעל תואר שלישי מהאוניברסיטה הלאומית של אוסטרליה מ-1975. את התזה לדוקטורט כתב בהנחיית כריס היידה וכריסטופר הית'קוט.

ב-1976 הוא הצטרף לטכניון כמרצה בפקולטה להנדסת תעשייה וניהול. בשנת 1978 קודם למרצה בכיר, ב-1981 לפרופסור חבר וב-1988 לפרופסור מן המניין. הוא פרש כפרופסור אמריטוס.

פייגין פרסם למעלה מ-100 מחקרים אקדמיים. מחקריו עוסקים בתחומי הסקה ותהליכים סטוכסטיים, שיטות חדשניות לחיזוי לכריית נתונים ותכנון וניתוח ניסויים. בין היתר התמחה בתכנון סטטיסטי במחקרים קליניים.

במהלך השנים כיהן בטכניון בתפקידים שונים. בין השנים 1999–2002 היה דקאן הפקולטה להנדסה תעשייתית וניהול ע"ש ויליאם דיווידסון (לימים הפקולטה למדעי הנתונים וההחלטות). בשנים 2007–2013 היה סגן נשיא בכיר. בשנים 2013–2016 היה המשנה לנשיא הטכניון למיזמים אסטרטגיים. בשנים 2017–2018 היה עוזר לנשיא הטכניון לפרויקטים אסטרטגיים. כמו כן החזיק בקתדרת גרונבלט להנדסת ייצור.

גם לאחר פרישתו הוא המשיך להיות פעיל ולתרום. בטכניון הוא מכהן כמשקיף מטעם גמלאי הסגל בוועדות הסגל האקדמי של הטכניון. הוא ממשיך לנהל את המעבדה הסטטיסטית של הטכניון. מעבדה שהוקמה בשיתוף פרופסור אילה כהן במטרה לספק שירותי ייעוץ סטטיסטי ללקוחות מהתעשייה והאקדמיה.

פייגין עמד בראש ועד ראשי האוניברסיטאות. החל משנת 2020 הוא מנהל את יוזמת מדעי הנתונים והבינה המלאכותית בישראל (IDSAI), ארגון גג למרכזי מחקר בתחום. הארגון הוקם בשבע אוניברסיטאות בישראל, על ידי המועצה להשכלה גבוהה. בין היתר מקדם הארגון שיתופי פעולה בארץ ובחו״ל עם גורמים שונים למשל בתעשייה.

פייגן כיהן ונבחר כחבר ועמית באגודות ומכונים לסטטיסטיקה. הוא היה הנשיא השמיני (1989–1991) של האיגוד הישראלי לסטטיסטיקה ולמדע הנתונים. ב-1991 הוא נבחר כעמית המכון לסטטיסטיקה מתמטית. כמו כן נבחר כחבר במכון הסטטיסטי הבינלאומי.

לצד פעילותו האקדמית הוא עבד בתעשייה: עבד כיועץ סטטיסטי בחברת התרופות טבע, וכיהן כמנהל המדעי של TechnoSTAT בע"מ.

## קישורים חיצוניים
* פייגין פאול דוד, טכניון
* Paul D Feigin, באתר ResearchGate
* Paul Feigin, באתר Academia.edu

## הערות שוליים

קטגוריה:ישראלים ילידי אוסטרליה
קטגוריה:בוגרי אוניברסיטת מלבורן
קטגוריה:בוגרי האוניברסיטה הלאומית של אוסטרליה
קטגוריה:סטטיסטיקאים ישראלים
קטגוריה:סגל הטכניון: הנדסת תעשייה וניהול
קטגוריה:נשיאי האיגוד הישראלי לסטטיסטיקה ומדע הנתונים
קטגוריה:ישראלים שנולדו במאה ה-20
יו' דזה-די

**יוּ' דְזְה-דִי** (בסינית מפושטת: **于子迪**; נולדה ב-16 באוקטובר 2012) היא שחיינית סינית, זוכת מדליית ארד באליפות עולם (סינגפור 2025) במשחה שליחות 4x200 מטר חופשי.

## ביוגרפיה
### 2025
באליפות הרפובליקה העממית של סין 2025 זכתה במדליית כסף במשחה ל-200 מטר מעורב אישי בתוצאה של 2:10.63 דקות, התוצאה הטובה ביותר במשחה עבור שחיינית בת 12. היא זכתה גם בשתי מדליות זהב: במשחה ל-200 מטר פרפר בתוצאה של 2:06.83 דקות, ובמשחה ל-400 מטר מעורב אישי בתוצאה של 4:35.53 דקות. היא נבחרה להשתתף באליפות העולם 2025 על סמך תוצאותיה באליפות, על-אף שניתן להשתתף באליפות רק מעל גיל 14, זאת בשל העובדה שתוצאותיה היו טובות יותר מהקריטריון להשתתפות. היא השחיינית השנייה הצעירה ביותר בהיסטוריה של אליפות העולם, אחרי א-זין טארק מבחריין שהשתתפה באליפות העולם 2015 בגיל עשר.

באליפות העולם שנערכה בסינגפור ביולי-אוגוסט זכתה במדליית ארד במשחה שליחות 4x200 מטר חופשי, לאחר ששחתה בשלב המוקדמות של המשחה, והפכה לשחיינית הצעירה ביותר שזוכה במדליה במסגרת אליפות העולם. בנוסף, סיימה במקום רביעי במשחה ל-200 מטר מעורב אישי בתוצאה של 2:09.21 דקות, ובמקום רביעי במשחה ל-200 מטר פרפר בתוצאה של 2:06.43 דקות.

## ראו גם

## קישורים חיצוניים

* יו' דזה-די, באתר הרשמי של פדרציית השחייה הבין-לאומית
* 

## הערות שוליים

קטגוריה:שחייניות מעורב אישי
קטגוריה:שחייניות פרפר
קטגוריה:שחייניות חופשי
קטגוריה:שחייניות סיניות
קטגוריה:ילידות 2005
קטגוריה:סינים שנולדו ב-2012
שחקן המשחק

[ממוזער|איש המשחק [ארתורו וידאל שחקן נבחרת צ'ילה בכדורגל]]
ממוזער|שחקן המשחק
פרס **שחקן המשחק** (הידוע גם **כאיש** או **אשת המשחק**) מוענק לשחקן המצטיין ביותר במשחק בספורט קבוצתי. הפרס יכול להינתן לשחקן מכל אחת מהקבוצות, אם כי בדרך כלל השחקן נבחר מהקבוצה המנצחת.

ישנם ענפי ספורט בהם מסורות ייחודיות בנוגע להענקת פרסים מסוג זה, והם מבוקשים במיוחד במשחקי אליפות או משחקי אולסטאר. באוסטרליה, נהוג להשתמש במונח "הטוב ביותר על המגרש", הן למשחקים בודדים והן לפרסים על הישגים לאורך העונה. בכמה תחרויות, בעיקר בצפון אמריקה, נהוג להשתמש במונחים "השחקן בעל הערך הרב ביותר" (MVP) או "השחקן הבולט ביותר". בהוקי קרח בצפון אמריקה, שלושה שחקנים במשחק, המכונים "שלושת הכוכבים", זוכים להוקרה.

## כדורגל
בכדורגל, פרס "איש המשחק" (MOTM) מוענק בדרך כלל (אך לא בהכרח) לשחקן בצד המנצח. שחקנים שכובשים שלושער, או שוערים ששומרים על רשת נקייה תחת לחץ, מקבלים לעיתים קרובות את הפרס. כובשי שלושערים בדרך כלל מקבלים את כדור המשחק, בין אם הוכרזו רשמית כאיש המשחק ובין אם לא.

## קריקט
בקריקט, הוענק פרס "שחקן המשחק" באופן קבוע במשחקי מבחן החל מאמצע שנות ה־80. בדרך כלל, התואר "איש המשחק" מוענק לשחקן שתרמתו נחשבת קריטית ביותר לניצחון במשחק.

במשחק שנערך ב־3 באפריל 1996, זכתה כל נבחרת ניו זילנד בפרס "איש המשחק". זו הייתה הפעם הראשונה שבה כל נבחרת זכתה בו. במשחק מבחן שנערך בין ה־15 ל־18 בינואר 1999 בין דרום אפריקה למערב הודו, זכתה כל נבחרת דרום אפריקה בפרס "איש המשחק".

במשחקי מבחן, ז'אק קאליס מחזיק בשיא מספר הפרסים הגבוה ביותר, עם 23 פרסים ב־166 משחקים. במשחקים בין-לאומיים חד־יומיים (ODI), סאצ'ין טנדולקר מחזיק בשיא מספר תוארי "איש המשחק" הגבוה ביותר, עם 62 פרסים ב־463 משחקים.

## משחקים גאליים
במשחקי הגאלים הרלינג והכדורגל הגאלי, נהוג להעניק את "איש המשחק" לאחר משחקים חשובים. דוגמה יוצאת דופן הייתה גמר אליפות הרלינג הבכירה של כל אירלנד ב־2008, שבו הוענק הפרס לבריאן קודי, מאמן קילקני, ולא לשחקן.

## ראו גם
* MVP

## הערות שוליים

קטגוריה:פרסי MVP
קטגוריה:מושגים בכדורגל
קטגוריה:מונחים בספורט
קטגוריה:דפים עם תרגומים שלא נסקרו
יעקב רונן מורד

**יעקב רונן מורד** (נולד ב-1966) הוא שחקן וצלם ישראלי.

## ביוגרפיה
מורד נולד בחולון. הוריו הגיעו מעיראק בשנות ה-50, וכנער התחנך בקיבוץ יקום. מורד למד צילום במדרשה לאמנות בבית ברל, ועוסק בצילום דוקומנטרי. בעבר שימש כצלם מערכת בעיתון "העיר", ולימד צילום ותקשורת בבית-הספר קדמה.

## קריירה
### כשחקן

בשנת 2001 שיחק בתפקיד מרכזי בסרט "כיכר החלומות" גילם את מורד. באותה השנה גם השתתף בסרט "Made in Israel".

בשנת 2002 הופיע בסרט "בית"ר פרובנס" בתפקיד כדורגלן.

בשנת 2003 שימש כצלם סטילס ושיחק בסרט "מסעות ג'יימס בארץ הקודש" בתפקיד עזרא שוטר.

בתחילת שנות ה-2000 שיחק בתפקיד ראשי בסרטו של הרצל פמילי, "אלומיניום", בו גילם את דמותו של יוסף.

### כצלם

בשנת 2000 הציג עם האמן ציון אלגרבלי תערוכה בגלריה עמי שטייניץ, שכללה תצלומים של סופרים, משוררים וכותבים אחרים, שכולם ממוצא מזרחי. בתערוכה הציג מעין טריפטיכונים העשויים מדיוקן של הכותב, צילום מסביבת עבודתו ותמונת ילדות שלו. בחלל התערוכה הוצבו גם כתביהם של המצולמים, ובהם ד"ר סמי שלום שטרית, פרופ' אלה שוחט, הסופר והמשורר סמיר נקאש והסופרת רונית מטלון.

מורד מציג בעבודתו אנקדוטות מההוויה הישראלית בפריפריה, החל באולם חתונות/מועדון ריקודים ושירה בבת ים, עבור במשחקי ילדים בגבעתיים וכלה במשחק כדורסל ברמת גן.

אחד מהצילומים של מורד הוא צילום המציג ילד המחכה בהכנעה גמורה לחבטה שתגיע מהכדור שנזרק אליו כאילו נורה מתוך אקדח.

## קישורים חיצוניים

* 

## הערות שוליים

קטגוריה:שחקני קולנוע וטלוויזיה ישראלים
קטגוריה:צלמים ישראלים
קטגוריה:ישראלים שנולדו ב-1966
קונגרס העם הכללי

**קונגרס העם הכללי** או **הקונגרס העממי הכללי** (באנגלית: **GPC**, בערבית: **المؤتمر الشعبي العام**) הוא מפלגה פוליטית בתימן. המפלגה מכהנת כמפלגת השלטון דה יורה של תימן מאז שנת 1993, שלוש שנים לאחר איחוד המדינה. המפלגה נשלטת על ידי קו לאומי, והאידאולוגיה הרשמית שלה היא לאומיות ערבית, השואפת לאחדות ערבית.

במהלך מלחמת האזרחים בתימן, מייסד המפלגה ומנהיגה, עלי עבדאללה סאלח, נהרג, והמפלגה התפצלה לשלוש סיעות שונות התומכות בצדדים יריבים במלחמה.

## היסטוריה
המפלגה נוסדה ב-24 באוגוסט 1982 בצנעא, צפון תימן, על ידי הנשיא עלי עבדאללה סאלח, והפכה לארגון גג שמטרתו הייתה לייצג את כל הזרמים הפוליטיים במדינה. לאחר איחוד תימן בשנת 1990, כאשר סאלח המשיך לכהן כנשיא המדינה המאוחדת, הפכה המפלגה למפלגה הגדולה ביותר בבחירות לפרלמנט ב-1993, כאשר זכתה ב-123 מתוך 301 מושבים. בבחירות של 1997 זכתה ברוב של 187 מושבים, לאחר שמפלגת הסוציאליסטים התימנית החרימה את הבחירות.

סאלח נבחר מחדש לנשיא בבחירות הישירות הראשונות לנשיאות בשנת 1999, והמפלגה זכתה בניצחון סוחף בבחירות לפרלמנט של 2003, עם 226 מתוך 301 מושבים. לאחר הבחירות, הצטרפו למפלגה גם מספר חברי פרלמנט עצמאיים. סאלח נבחר מחדש ב-2006. לאחר שאולץ להתפטר בעקבות מהפכת תימן, נבחר עבד רבו מנסור האדי, איש המפלגה, להחליפו. סאלח ניסה להשיב לידיו את השליטה במדינה ובמפלגה במהלך מלחמת האזרחים, ובשנת 2015, גייס חלק נרחב מהמפלגה לצידו, והצטרף לחות'ים – מהלך שיצר פיצול בין סיעת האדי לבין סיעת סאלח.

הסיעות היריבות לחמו זו בזו עד שסאלח ניסה להדיח את החות'ים. ניסיון ההפיכה כשל, וסאלח, יחד עם מזכ"ל המפלגה ערף א-זוקא, נהרגו בקרב על צנעא בסוף שנת 2017. לאחר מותו של סאלח, התפצלה המפלגה עוד יותר: חלק נרחב מתומכיו לשעבר נשבע אמונים לחות'ים. סיעת החות'ים בקונגרס העם הכללי המשיכה לתמוך בממשל המורדים בצנעא, ובחרה את צאדק אמין אבו ראס ליושב הראש החדש של המפלגה. אחד מאנשי הסיעה הפרו-חות'ית הסביר: "עלי עבדאללה סאלח נהרג בידי החות'ים. אם נלך בדרכו ונתנגד להם, נמות כמותו. לכן אנו מעדיפים לתמוך בכוח החזק ביותר בשטח."

קבוצה אחרת של נאמני סאלח נמלטה מהחות'ים. סיעת GPC זו כרתה ברית עם האדי והקואליציה הבינלאומית בראשות ערב הסעודית, אך שמרה על עצמאותה המלאה, ומינתה את בנו של סאלח, אחמד סאלח, למנהיג בפועל. במקביל, החל אחיינו של סאלח, טארק סאלח, לארגן צבא פרטי חדש עבור סיעה זו של המפלגה.

## הערות שוליים

2025 08
טום לנגי

**טום לנגי** (נולד ב-22 בנובמבר 2006) הוא אתלט ישראלי, אלוף ישראל (2025) ושיאן ישראל עד גיל 20 בקפיצה במוט.

## ביוגרפיה
לנגי הוא בנה של קרן לנגי-וקסלר, לשעבר אלופת ישראל בקפיצה לרוחק (1992) וכיום שופטת אתלטיקה. הוא מתאמן בקפיצה במוט באגודת מכבי תל אביב תחת המאמן רומן קוגן.

### 2024
באליפות ישראל שנערכה ביוני סיים במקום רביעי בקפיצה במוט בתוצאה של 4.60 מטר.

### 2025
בתחרות שנערכה בתחילת חודש יולי קבע שיא ישראל עד גיל 20 חדש של 5.23 מטר. באליפות ישראל לנוער 2025 זכה במדליית זהב בשיא ישראל עד גיל 20 חדש של 5.30 מטר.
#### אלוף ישראל
באליפות ישראל שנערכה בהמשך החודש זכה במדליית זהב בקפיצה במוט בתוצאה של 5.15 מטר, לפני רועי אפשטיין (4.90 מטר) וגפן גושיו (4.90 מטר).

## שיאים אישיים
### אצטדיון
* קפיצה במוט: 5.30 מטר (2025)

## קישורים חיצוניים

* טום לנגי, באתר Loglig
* 

## הערות שוליים

קטגוריה:אתלטים ישראלים
קטגוריה:קופצים במוט ישראלים
קטגוריה:אלופי ישראל בקפיצה במוט
קטגוריה:ישראלים שנולדו ב-2006
המועצה הפוליטית העליונה

**המועצה הפוליטית העליונה** (באנגלית: **SPC**; בערבית: **المجلس السياسي الأعلى**, בתעתיק חופשי: **אל-מַגְ'לֶס א-סִּיַאסִי אל-אַעְלַא**) היא הנהגה קולקטיבית חוץ-חוקתית, המשמשת כהנהגת מדינה אופוזיציונית והוקמה בשנת 2016 בצנעא על ידי החות'ים והסיעה הפרו־חות'ית של הקונגרס העממי הכללי (GPC), במטרה לשלוט באזורים שבתימן הנתונים לשליטתם – וזאת בהתנגדות למועצת ההנהגה הנשיאותית (PLC) המוכרת על ידי הקהילה הבין-לאומית וממוקמת בעיר עדן. המועצה הפוליטית העליונה ממלאת את תפקידי ראש המדינה בתימן, ממנה את ממשלת תימן, ומנהלת את ענייני המדינה – בניסיון למלא את החלל הפוליטי שנוצר במהלך מלחמת האזרחים בתימן. מאז שנת 2018 עומד בראש המועצה מהדי אל־משאט, המשמש כיו"ר המועצה.

המועצה הוקמה ב־28 ביולי 2016 וכללה בתחילה עשרה חברים. נשיאה הראשון היה סאלח עלי א־סמאד, וסגנו היה קאסם לבּוזה. החברים נשבעו אמונים ב־14 באוגוסט 2016, ולמחרת היום העבירה "הוועדה המהפכנית העליונה" (SRC) את סמכויותיה למועצה הפוליטית העליונה.

לאחר שסאלח א־סמאד נהרג בתקיפת מל"ט ב־19 באפריל 2018, עבר תפקיד יושב ראש המועצה למהדי אל־משאט. תחת המועצה פועלת ממשלת תימן, אותה היא ממנה ומפקחת על פעילות שריה. מאז הקמתה פעלו תחת המועצה שתי ממשלות שונות. בשנת 2016 מינתה המועצה את מושל עדן לשעבר, עבד אל־עזיז בן חבתור, להרכבת ממשלה שנקראה "ממשלת ההצלה הלאומית" (NSG). בספטמבר 2023 פוזרה הממשלה הזו והוחלפה בממשלת מעבר זמנית – שבראשה המשיך לעמוד חבתור. באוגוסט 2024 מונה אחמד א־רהאווי בידי צו נשיאותי לעמוד בראש ממשלה חדשה בשם "ממשלת השינוי והבנייה" (GCC). שמונה ימים לאחר מכן אישר בית הנבחרים (בצנעא) את הרכב הממשלה וקרא לגיבוש "תוכנית כללית" בת 36 סעיפים.

## חברים נוכחיים

## הקבינט
### ממשלת ההצלה הלאומית (2016–2023)
ב־2 באוקטובר 2016, מונה עבד אל-עזיז בן חבתור לראש ממשלת תימן על ידי החות'ים. ב־4 באוקטובר הוא הרכיב את ממשלתו. הממשלה כללה חברים מתנועת הדרום. עם זאת, הממשלה לא הוכרה על ידי הקהילה הבין-לאומית.

ב־28 בנובמבר 2016 הורכבה ממשלה חדשה. היא כללה רק חברים מקונגרס העם הכללי (GPC) התומכים בסאלח ומתנועת אנסאר אללה.

עם זאת, שליח האו"ם לתימן, אסמאעיל ולד א-שייח' אחמד, אמר כי הצעד הוא "מכשול חדש ומיותר. תימן מצויה בצומת קריטי. הצעדים שנקטו לאחרונה אנסאר אללה והמפלגה הכללית של העם רק יסבכו את החיפוש אחר פתרון של שלום. על הצדדים לשים את האינטרסים הלאומיים של תימן מעל לשאיפות המפלגתיות הצרות ולקחת צעדים מיידיים לסיים את הפילוג הפוליטי ולטפל באתגרים הביטחוניים, ההומניטריים והכלכליים של המדינה". הוא אף טען כי צעד כזה עלול להזיק לשיחות השלום.

ב־27 באוקטובר 2020 נורה למוות שר הנוער והספורט, חסן מוחמד זייד, בידי חמושים אלמונים בבירה צנעא.

ב־27 בספטמבר 2023 פורקה ממשלת ההצלה הלאומית והוחלפה בממשלת מעבר. חבתור המשיך לכהן כראש ממשלת המעבר, עד למינויו כחבר המועצה הפוליטית העליונה בשנת 2024.

### ממשלת השינוי והבנייה (2024–הווה)
באוגוסט 2024 מונה אחמד א־רהאווי בידי צו נשיאותי לעמוד בראש ממשלה חדשה בשם "ממשלת השינוי והבנייה" (GCC). שמונה ימים לאחר מכן אישר בית הנבחרים (בצנעא) את הרכב הממשלה וקרא לגיבוש "תוכנית כללית" בת 36 סעיפים.

ב-28 באוגוסט 2025, במבצע טיפת מזל תקף חיל האוויר הישראלי כינוס של בכירים בארגון החות'ים ליד העיר צנעא, תימן. בכינוס נכחו רוב השרים בממשלה ורובם נהרגו בתקיפה, בניהם ראש הממשלה אחמד א-רהאווי. יומיים לאחר מכן, ב-30 באוגוסט מוחמד אחמד מופתאח מונה לראש הממשלה.

## הערות שוליים

2025 08
קטגוריה:תימן: פוליטיקה
קטגוריה:חות'ים
קטגוריה:ציר ההתנגדות
בנימין אפשטיין

**בנימין (בן) אפשטיין** (1918–דצמבר 2004) מתמטיקאי. היה פרופסור לסטטיסטיקה. הסטטיסטיקאי הראשון בטכניון, שייסד את תחום הסטטיסטיקה בטכניון, והיה ראש החוג לסטטיסטיקה ומדעי ההסתברות. הוא תרם רבות לתחום האיכות והאמינות בצה״ל ובתעשיות הביטחוניות.

## קורות חיים
אפשטיין נולד בארצות הברית (1918). הוא עלה לישראל בגיל 50, ב-1968, מטעמים ציוניים.

את השכלתו האקדמית הוא רכש בארצות הברית. הוא סיים תואר ראשון (.B.Sc) ב-1937, ותואר שני (.M.Sc) ב-1938. שניהם מהמכון הטכנולוגי של מסצ'וסטס. הוא בעל תואר דוקטור במתמטיקה מאוניברסיטת אילינוי מ-1941.

תחומי ההתמחות המרכזיים של אפשטיין היו סטטיסטיקה ואבטחת איכות ואמינות. לאפשטיין היו תרומות חשובות וחלוצות בתחום מבחני אורך חיים.

בארצות הברית הוא פיתח קריירה מרשימה של סטטיסטיקאי הן כחוקר והן כיועץ. ב-1968, עם עלייתו לארץ, הצטרף אפשטיין לטכניון כפרופסור בפקולטה להנדסת תעשייה וניהול. הוא היה הסטטיסטיקאי הראשון בטכניון. שם הקים את תחום הסטטיסטיקה, פיתח את התחום, גייס אנשי סגל, לימד והנחה סטודנטים לתארים מתקדמים. הוא היה ראש החוג לסטטיסטיקה ומדעי ההסתברות. בנוסף, היה הרוח החיה וממקימי תוכנית המוסמך בטכניון לאבטחת איכות ואמינות. הוא פרש מהטכניון ב-1986 כפרופסור אמריטוס.

אפשטיין היה פעיל לקידום תחום הסטטיסטיקה גם מחוץ לטכניון. הוא היה מהיוזמים והפעילים להקמתו של האיגוד הישראלי לסטטיסטיקה ולמדע הנתונים, והיה נשיאו הרביעי (1981–1983).

לצד עבודתו האקדמית ופיתוח תחום הסטטיסטיקה במוסדות האקדמיים השונים, תרומתו הייתה רבה גם בתחום האמינות והאיכות לצה״ל, התעשיות הביטחוניות בישראל ובכלל זה לרפא״ל.

## חיים אישיים
אפשטיין היה נשוי, עד לפטירתו, למלכה. לבני הזוג נולדו בת ושני בנים ונכדים.

הוא נפטר בדצמבר 2004, לאחר מחלה.

## פרסומים נבחרים
* B. Epstein, Truncated life tests in the exponential case, *Annals of Mathematical Statistics*, 1954
* B. Epstein and M. Sobel, Life testing, *Journal of the American Statistical Association*, 1953
* B. Epstein, Statistical aspects of fracture problems, *Journal of Applied Physics*, 1948

## קישורים חיצוניים
* בנימין אפשטיין, באתר הטכניון

## הערות שוליים

קטגוריה:ישראלים ילידי ארצות הברית
קטגוריה:סטטיסטיקאים ישראלים
קטגוריה:מתמטיקאים ישראלים
קטגוריה:סגל הטכניון - מכון טכנולוגי לישראל
קטגוריה:נשיאי האיגוד הישראלי לסטטיסטיקה ומדע הנתונים
קטגוריה:עולים בשנות ה-1960
קטגוריה:ישראלים שנולדו ב-1918
קטגוריה:ישראלים שנפטרו ב-2004
דפורטיבו מנדיז'ו

**דפורטיבו מנדיז'ו** (בספרדית: **Club Deportivo Mandiyú**) הוא מועדון כדורגל ארגנטינאי. המועדון נוסד בשנת 1952 עיר קוריינטס. בעבר הקבוצה שיחקה בליגה הבכירה וכיום משחקת בליגה הרביעית בחשיבותה.

## היסטוריה
המועדון הוקם בשנת 1952 בשם Club Deportivo Tipoiti על ידי קבוצת פועלים במפעל טקסטיל מקומי. מכיוון שהתאחדות הכדורגל הארגנטינאית לא מקבלת שמות חברות מסחריות כחלק של שם קבוצת כדורגל, שמה שונה לשם הנוכחי.

לאחר מספר הצלחות בליגה המקומית, הקבוצה קודמה לליגת המשנה הארגנטינאית בשנת 1985. לקראת עונת 1988/1989 היא העפילה לליגה הבכירה. היא שיחקה בה מספר עונות. הקבוצה הייתה קרובה מאוד להעפיל לגביע ליברטדורס 1989. בשנת 1991 היא סיימה את האליפות במקום השלישי.

בשנת 1993 יו"ר הקבוצה ניסה להפוך אותה לחברת בע"מ אך ללא הצלחה. בשנת 1995 היא נמכרה לבעלים חדשים תמורת 2 מיליון $. לקראת עונת 1995 דייגו מראדונה מונה למאמן הקבוצה ואיתו הגיעו מספר כוכבים. אמנם העונה הייתה מאוכזבת לקבוצה. היא ירדה לליגת משנה אחרי 7 עונות בליגה הבכירה. מרדונה עזב אותה והיא נמכרה תמורת דולר בודד. בהמשך היא הוצאה מתחרויות של ליגה מקומית. בשנת 1998 הקבוצה הוקמה מחדש.

הקבוצה חזרה לשחק בליגה מקומית בה זכתה ב-13 אליפויות (בפעם האחרונה בשנת 2021). כיום היא משחקת בליגה הרביעית בחשיבותה בכדורגל ארגנטינאי.

## קישורים חיצוניים

* 

קטגוריה:קבוצות כדורגל ארגנטינאיות
קטגוריה:קוריינטס (פרובינציה)
קטגוריה:קבוצות כדורגל שהוקמו ב-1952
עונת 1991/1992 בליגת העל הארגנטינאית

**עונת 1991/1992 בליגת העל הארגנטינאית** הייתה העונה ה-101 של הליגה שמנוהלת על ידי התאחדות הכדורגל הארגנטינאית. העונה התנהלה בשיטת אפרטורה וקלאוסורה.

משחקי העונה החלו ב-10 בספטמבר 1991 והסתיימו ב-5 ביולי 1992.  

בהתאם לתוצאות של העונה הקודמת צ'אקו פור אבר ולנוס ירדו לליגת משנה. במקומם עלו קילמס אתלטיקו קלוב ובלגראנו.

מספר הקבוצות היה 20. העונה הסדירה כללה 2 תחרויות עם 19 סיבובים כ"א. על ניצחון במשחק הוענקו 2 נקודות. במקרה של תיקו הקבוצות זכו בנקודה בודדת.

מנצחי התחרויות הסדירות נפגשו משחק כפול לקביעת העולה לגביע ליברטדורס 1993. נציגה נוספת נקבעה בתחרות משנה בה שיחקו 8 קבוצות. באותה תחרות נקבעו עם נציגים לתחרות גביע קונמבול שנערך לראשונה.

לקביעת היורדות לליגה משנה הוכנה טבלה של הישגי הקבוצות בעונות 1989/1990, 1990/1991 ו-1991/1992. 2 קבוצות אחרונות בטבלה זו ירדו ליגה.

ריבר פלייט זכתה בתחרות אפרטורה (התואר ה-23 של הקבוצה) וניואל'ס אולד בויס (התואר השלישי של הקבוצה) זכתה בתחרות קאלוסורה. הם נפגשו לסדרה של 3 מפגשים בהם ניצחה "ריבר פלייט" והעפילה לגביע ליברטדורס 1993.

לקביעת הקבוצה השנייה שתעפיל לגביע ליברטדורס נערכה תחרות נוספת. היא נערכה במהלך חודש יולי. קבוצת ניואל'ס אולד בויס ניצחה בתחרות זו.

בהתאם לטבלת הישגים בעונות קודמות אוניון (סנטה פה) וקילמס אתלטיקו קלוב ירדו ליגה.

דפורטיבו אספניול, ולס סארספילד וחימנסיה לה פלאטה העפילו לגביע קונמבול.

רמון דיאס מריבר פלייט כבש 14 שערים וזכה בתואר מלך השערים של אפרטורה. דיאגו להטורה מבוקה ג'וניורס ודריו סקוטה מפלטנסה כבשו 9 שערים וזכו בתואר מלך השערים של קלאוסורה. 

פרס כדורגלן השנה בארגנטינה הוענק ללואיס איסלאס מאינדפנדיינטה.
### תחרות אפרטורה

התחרות החלה ב-29 באוגוסט והסתיימה ב-22 בדצמבר.  

### התחרות קלאוסורה

## קישורים חיצוניים

* נתונים מפורטים מאתר rsssf
* נתונים מאתר worldfootball apertura
* נתונים מאתר worldfootball clausura
* נתונים מאתר bdfutbol

## הערות שוליים

קטגוריה:תחרויות כדורגל ב-1991
קטגוריה:תחרויות כדורגל ב-1992
קטגוריה:עונות בליגת העל הארגנטינאית
קטגוריה:1992 בארגנטינה
שגיא למדיאל

**שגיא למדיאל** (נולד ב-21 באוגוסט 2003) הוא אתלט ישראלי, אלוף ישראל (2025), סגן אלוף המכביה (המכביה העשרים ואחת 2022) ושיאן ישראל עד גיל 23 בריצת 110 מטר משוכות.

## ביוגרפיה
למדיאל מתאמן באגודת לידר ירושלים תחת המאמן מולי מלכא.

### 2021
באליפות ישראל שנערכה ביוני זכה במדליית כסף בריצת 110 מטר משוכות בתוצאה של 14.95 שניות, אחרי דור חיון (14.23 שניות) ולפני קובי פליבה (15.66 שניות). בנוסף, זכה במדליית ארד בקפיצה לגובה בתוצאה של 2.00 מטר, אחרי יונתן קפיטולניק (2.16 מטר) וישי איפראימוב (2.05 מטר).

### 2022
באליפות ישראל שנערכה ביוני זכה במדליית ארד בריצת 110 מטר משוכות בתוצאה של 14.86 שניות, אחרי דור חיון (14.19 שניות) ופריאל רדה (14.83 שניות).

במכביה העשרים ואחת שנערכה ביולי זכה במדליית כסף בריצת 110 מטר משוכות בתוצאה של 14.64 שניות, יחד עם פריאל רדה, ואחרי דור חיון (14.04 שניות).

### 2023
באליפות ישראל שנערכה ביולי זכה במדליית כסף בריצת 110 מטר משוכות בתוצאה של 14.90 שניות, אחרי דור חיון (14.20 שניות) ולפני אורון קרניבסקי (15.06 שניות). בנוסף, סיים במקום שביעי בקפיצה לגובה בתוצאה של 1.80 מטר.

### 2024
באליפות ישראל שנערכה ביוני זכה במדליית ארד בריצת 110 מטר משוכות בתוצאה של 14.63 שניות, אחרי דור חיון (14.07 שניות) ואייל עוזיאל (14.42 שניות).

### 2025
באליפות אירופה עד גיל 23 שנערכה בברגן שבנורווגיה ביולי סיים במקום 24 בריצת 110 מטר משוכות בתוצאה של 14.30 שניות.

באליפות ישראל שנערכה בהמשך החודש זכה במדליית זהב בריצת 110 מטר משוכות בשיא ישראל עד גיל 23 חדש של 13.99 שניות, לפני אורון קרניבסקי (14.21 שניות) ואליאור סופר (14.56 שניות).

## שיאים אישיים
### אצטדיון
* ריצת 110 מטר משוכות: 13.99 שניות (2025), **שיא ישראל עד גיל 23**
* קפיצה לגובה: 2.00 מטר (2021)

### אולם
* ריצת 60 מטר משוכות: 8.23 שניות (2025)

## קישורים חיצוניים

* שגיא למדיאל, באתר Loglig

## הערות שוליים

קטגוריה:אצנים ישראלים
קטגוריה:אלופי ישראל בריצת 110 מטר משוכות
קטגוריה:ישראלים שנולדו ב-2003
תנועת ההתנגדות הלאומית התימנית

ממוזער|מפת השליטה בתימן, ינואר 2026:
**תנועת ההתנגדות הלאומית התימנית** (בערבית: **المقاومة الوطنية اليمنية**, בתעתיק: **אל-מוקאוומה אל-ווטניה אל-ימניה**), הידועה גם כ**כוח ההתנגדות הלאומי** או **משמר הרפובליקה**, היא קואליציה של יוצאי המשמר הרפובליקני של תימן וארגון הביטחון המרכזי. על הקואליציה מפקד טארק סאלח, אחיינו של נשיא תימן לשעבר עלי עבדאללה סאלח, והיא נאמנה לממשלת עבד רבו מנסור האדי ולוחמת נגד תנועת החות'ים במלחמת האזרחים בתימן.

## ארגון
תנועת ההתנגדות הלאומית נוסדה על ידי טארק סאלח לאחר קרב צנעא, בתמיכת איחוד האמירויות הערביות. היא כוללת את הצבא הפרטי של טארק סאלח, הידוע בדרך כלל בשם שומרי הרפובליקה, שמורכב מיוצאי המשמר הרפובליקני וארגון הביטחון המרכזי. מדובר בלוחמים ותיקים ומנוסים, והם נחשבים לכוח מהמאומנים והמצוידים ביותר בקואליציה הנאבקת בחות'ים. הודות לכך, הם חיזקו משמעותית את כוחה הצבאי של ממשלת האדי.

הקבוצה מקיימת ברית צבאית עם כוחות ההתנגדות של תיהאמה וחטיבות הענקים הדרומיות. עם זאת, שומרי הרפובליקה נאמנים אך ורק לטארק סאלח, ואינם נאמנים בפועל להאדי.. בשל כך הם ספגו ביקורת ואף הותקפו על ידי כוחות המתנגדים לסאלח בתוך תימן, כולל מהתנועה הדרומית ומתושבים בתעז.

## הערות שוליים

קטגוריה:תימן: צבא וביטחון
צ'ונג אק

**צ'ונג אק** (בקמרית: **ជើងឯក**) גן לשעבר באזור  שבפנום פן, בירת קמבודיה, ששימש כשדה קטל בין השנים 1975 ל-1979 על ידי הקמר רוז', בביצוע רצח העם בקמבודיה. הוא ממוקם כ-17 קילומטרים מדרום למרכז העיר, והיה מקושר ישירות למרכז המעצר טואול סלנג. לאחר , נחשפו באתר שרידיהם של 8,895 קורבנות, שהוצאו שם להורג – לרוב באמצעות מכושים, כדי לחסוך בקליעים – לפני שנקברו בקברים המוניים.

זהו הידוע ביותר מבין כ-300 שדות קטל שבהם הוציא משטר הקמר רוז' להורג יותר ממיליון בני אדם, כחלק מרצח העם בקמבודיה, בין השנים 1975 ל-1979.

## תיאור
קברי המונים ובהם 8,895 גופות התגלו בצ'ונג אק לאחר נפילת משטר הקמר רוז'. רבים מהמתים היו אסירים פוליטיים לשעבר, שהוחזקו על ידי הקמר רוז' במרכז המעצר טואול סלנג ובמרכזי מעצר קמבודיים אחרים.

כיום, צ'ונג אק הוא אתר זיכרון, המסומן על ידי סטופה בודהיסטית. לסטופה יש דפנות של זכוכית אקרילית והיא מלאה ביותר מ-5,000 גולגולות אנושיות. חלק מהמפלסים התחתונים פתוחים במהלך היום כדי שניתן יהיה לראות את הגולגולות ישירות. רבות מהן מנופצות או מרוסקות.

ממשלת קמבודיה מעודדת תיירים לבקר בצ'ונג אק. מלבד הסטופה, ישנם בורות מהם נחפרו הגופות. עצמות אדם עדיין פזורות ברחבי האתר.

ב-3 במאי 2005 הודיעה עיריית פנום פן כי חתמה על הסכם ל-30 שנה עם חברת JC Royal לפיתוח אתר הזיכרון בצ'ונג אק. כחלק מההסכם, החברה אינה רשאית להפריע לשרידים שעדיין נמצאים בשדה.

ביולי 2025, האתר הוגדר כאתר מורשת עולמית על ידי אונסק"ו, כחלק מ"אתרי הזיכרון הקמבודיים: ממרכזי דיכוי למקומות של שלום והרהור".

## בתרבות הפופולרית
* הסרט דמעות של שתיקה הוא תיאור דרמטי של אירועים כמו אלה שהתרחשו בצ'ונג אק.

## גלריה

Cambodia 2011 monuments 20.jpg|קברי המונים בצ'ונג אק
Killing Fields 20170222-1.jpg|חלק מתוך למעלה מ-5,000 הגולגולות של הקורבנות שהונחו בתוך הסטופה


## קישורים חיצוניים

## הערות שוליים

קטגוריה:פנום פן
קטגוריה:רצח העם בקמבודיה
אילה כהן

**אילה (איה) כהן** (27 בינואר 1950 – 21 בפברואר 2019) הייתה פרופסור לסטטיסטיקה בפקולטה להנדסת תעשייה וניהול בטכניון.

## קורות חיים
אילה כהן (לבית שטיינברג) נולדה בתל אביב לנפתלי וללילי (לבית ליפשיץ).

כהן סיימה תואר ראשון באוניברסיטה העברית בירושלים בשנת 1962. את התואר השלישי בסטטיסטיקה יישומית קיבלה מאוניברסיטת ג'ון הופקינס בארצות הברית, בשנת 1967.

בשנת 1969 היא הצטרפה לטכניון לפקולטה להנדסת תעשייה וניהול (לימים הפקולטה למדעי הנתונים וההחלטות). תחילה הצטרפה כמרצה, ובמהלך השנים התקדמה עד לדרגת פרופסור מן המניין. במהלך השנים אף עמדה בראש המחלקה. היא פרשה ב-2008 כפרופסור אמריטוס.

יחד עם פרופ' פאול פייגין היא הקימה את המעבדה הסטטיסטית של הטכניון הפועלת במסגרת קרן הטכניון למחקר ופיתוח בע"מ והיא חלק מהפקולטה להנדסת תעשייה וניהול. המעבדה מספקת שירותי ייעוץ סטטיסטי ללקוחות אקדמיים ותעשייתיים. במשך שנים רבות אף עמדה בראש המעבדה. היא המשיכה להיות פעילה במעבדה גם לאחר פרישתה מהאוניברסיטה ועד לפטירתה.

כהן פרסמה כ-140 פרסומים. היא התמחתה בשיטות סטטיסטיות וביישומן בתחומים שונים ומגוונים כרפואה, מדעי ההתנהגות ותחבורה. תחומי העניין המרכזיים שלה כללו מודלים היררכיים, ניתוח רב-משתני וביו-סטטיסטיקה.

היא הייתה הנשיאה השישית (בשנים 1985–1987) של האיגוד הישראלי לסטטיסטיקה ולמדע הנתונים. כמו כן הייתה חברה בוועדה המייעצת למתודולוגיה סטטיסטית שמונתה על ידי המועצה הלאומית לסטטיסטיקה.

לצד עבודתה בתחום האקדמי, היא שימשה כיועצת לחברת טבע.

## חיים אישיים
כהן התגוררה בחיפה, והייתה נשואה לאלישע עד לפטירתה. לבני הזוג נולדו שני בנים ארי ודניאל.

היא נפטרה ב-21 בפברואר 2019, ונקברה בבית העלמין "מנוחת עולם" בנתניה.

## לקריאה נוספת
* מרים ארז, דברים לזכרה של פרופסור אילה (איה) כהן, באתר המרכז לחקר ארגונים וניהול המשאב האנושי
* כהן (איה) אילה, באתר הפקולטה למדעי הנתונים וההחלטות, הטכניון

## קישורים חיצוניים
* Ayala Cohen, באתר Geni
* Ayala Cohen, באתר ResearchGate

## הערות שוליים

קטגוריה:סטטיסטיקאים ישראלים
קטגוריה:סטטיסטיקאיות ישראליות
קטגוריה:בוגרי האוניברסיטה העברית בירושלים
קטגוריה:בוגרות האוניברסיטה העברית בירושלים
קטגוריה:בעלות תואר דוקטור מאוניברסיטת ג'ונס הופקינס
קטגוריה:בעלי תואר דוקטור מאוניברסיטת ג'ונס הופקינס
קטגוריה:סגל הטכניון: הנדסת תעשייה וניהול
קטגוריה:נשיאי האיגוד הישראלי לסטטיסטיקה ומדע הנתונים
קטגוריה:תל אביב-יפו: אישים
קטגוריה:חיפה: אישים
קטגוריה:אישים הקבורים בבית הקברות מנוחת עולם (נתניה)
קטגוריה:ישראלים שנולדו ב-1940
קטגוריה:ישראליות שנולדו ב-1940
קטגוריה:ישראלים שנפטרו ב-2019
קטגוריה:ישראליות שנפטרו ב-2019
עונת 1992/1993 בליגת העל הארגנטינאית

**עונת 1992/1993 בליגת העל הארגנטינאית** הייתה העונה ה-102 של הליגה שמנוהלת על ידי התאחדות הכדורגל הארגנטינאית. העונה התנהלה בשיטת אפרטורה וקלאוסורה.

משחקי העונה החלו ב-10 בספטמבר 1992 והסתיימו ב-28 באוגוסט 1993.  

בהתאם לתוצאות של העונה הקודמת אוניון וקילמס אתלטיקו קלוב ירדו לליגת משנה. במקומם עלו סן מרטין דה טוקומאן ולנוס.

מספר הקבוצות היה 20. העונה הסדירה כללה 2 תחרויות עם 19 סיבובים כ"א. על ניצחון במשחק הוענקו 2 נקודות. במקרה של תיקו הקבוצות זכו בנקודה בודדת.

מנצחי התחרויות הסדירות העפילו לגביע ליברטדורס. נציגים לתחרות גביע קונמבול נקבעו בהתאם להישגים בעונה הסדירה.

לקביעת היורדות לליגה משנה הוכנה טבלה של הישגי הקבוצות בעונות 1990/1991, 1991/1992 ו-1992/1993. 2 קבוצות אחרונות בטבלה זו ירדו ליגה.

בוקה ג'וניורס זכתה בתחרות אפרטורה (התואר ה-22 של הקבוצה) וולס סארספילד (התואר ההשני של הקבוצה) זכתה בתחרות קאלוסורה. הם העפילה לגביע ליברטדורס 1994.

לגביע קונמבול העפילו הורקאן, דפורטיבו אספניול וסן לורנסו.

בהתאם לטבלת הישגים בעונות קודמות סן מרטין דה טוקומאן וטאז'רס ירדו ליגה.

אלברטו אקוסטה מסן לורנסו כבש 12 שערים וזכה בתואר מלך השערים של אפרטורה. ראובן דה סילבה מריבר פלייט כבש 13 שערים וזכה בתואר מלך השערים של קלוסורה. 

פרס כדורגלן השנה בארגנטינה הוענק לרמון מדינה בז'ו מריבר פלייט.
### תחרות אפרטורה

התחרות החלה ב-7 באוגוסט והסתיימה ב-20 בדצמבר.  

### התחרות קלאוסורה

## קישורים חיצוניים

* נתונים מפורטים מאתר rsssf
* נתונים מאתר worldfootball apertura
* נתונים מאתר worldfootball clausura
* נתונים מאתר bdfutbol

## הערות שוליים

קטגוריה:תחרויות כדורגל ב-1992
קטגוריה:תחרויות כדורגל ב-1993
קטגוריה:עונות בליגת העל הארגנטינאית
קטגוריה:1992 בארגנטינה
רפאל פרולינגר

**רפאל פרולינגר** (נולד ב-21 בנובמבר 2005) הוא אתלט ישראלי, אלוף ישראל (2025) בהטלת כידון.

## ביוגרפיה
פרולינגר מתאמן באגודת לידר ירושלים.

### 2022
באליפות ישראל שנערכה ביוני זכה במדליית ארד בהטלת כידון בתוצאה של 47.89 מטר, אחרי אריאל אטיאס (61.25 מטר) ואריאל ממן (59.95 מטר).

### 2023
באליפות ישראל שנערכה ביולי סיים במקום רביעי בהטלת כידון בתוצאה של 51.22 מטר.

### 2025
#### אלוף ישראל
באליפות ישראל שנערכה ביולי זכה במדליית זהב בהטלת כידון בשיא אישי חדש של 60.70 מטר, לפני טיכון קוקואולין (60.46 מטר) וניקולאי גילימוביץ (59.66 מטר).

## שיאים אישיים
### אצטדיון
הטלת כידון: 60.70 מטר (2025)

## קישורים חיצוניים

* רפאל פרולינגר, באתר Loglig

## הערות שוליים

קטגוריה:אתלטים ישראלים
קטגוריה:מטילי כידון ישראלים
קטגוריה:אלופי ישראל בהטלת כידון
קטגוריה:ישראלים שנולדו ב-2005
הוועדה המהפכנית העליונה

**הוועדה המהפכנית העליונה** (בערבית: اللجنة الثورية, בתעתיק: אל-לג'נה א-ת'וורייה), המכונה גם **המועצה המהפכנית** או פשוט **הוועדה המהפכנית**, הייתה גוף שלטוני זמני בתימן שהוקם על ידי החות'ים. בהכרזה חוקתית שפרסמו ב־6 בפברואר 2015, לאחר שהשתלטו על בירת תימן צנעא וכישלון השיחות בין החות'ים למפלגות הפוליטיות במדינה שהיו מיועדות להקים ממשלה חלופית לממשלת האדי, הכריזו החות'ים כי הוועדה תשמש כסמכות שלטונית זמנית בתימן.

הוועדה קיבלה את הסמכות להקים פרלמנט חדש בן 551 מושבים, שהיה אמור למנות מועצה נשיאותית בת חמישה חברים שתשלוט במדינה במשך תקופה של שנתיים. יושב ראש הוועדה היה מוחמד עלי אל-חות'י. ב־15 באוגוסט 2016 העבירה הוועדה חלק מסמכויותיה למועצה הפוליטית העליונה.

## תגובות בינלאומיות
הלגיטימיות של הוועדה נדחתה על ידי מספר גורמים בתימן, כולל יריביהם הסונים של החות'ים - מפלגת אל-איסלאח, התנועה הדרומית, וכן גופים בינלאומיים כגון האומות המאוחדות, ארצות הברית ומועצת שיתוף הפעולה של המפרץ.

## הערות שוליים

קטגוריה:תימן: פוליטיקה
הנסיכים במצודה (ג'ון אוורט מיליי)

**הנסיכים במצודה** (באנגלית: **The Princes in the Tower**) הוא ציור שמן על בד שצייר האמן הוויקטוריאני סר ג'ון אוורט מיליי בשנת 1878. הציור מציג את דמותם של אדוארד החמישי ואחיו הצעיר ריצ'רד משרוסברי, דוכס יורק – יורשי העצר לבית יורק – שנכלאו במצודת לונדון בשנת 1483 ונעלמו זמן קצר לאחר מכן. הציור נחשב לאחת מיצירות האמנות הבולטות בהנצחת המסתורין ההיסטורי של "מות הנסיכים במצודה".

הציור מוצג בגלריה לאמנות של אוניברסיטת רויאל הולווי שבלונדון.

## תיאור היצירה
הציור מציג את הנסיכים עומדים על גרם מדרגות בתוך חלל אפלולי. הם אוחזים ידיים ונראים מבוהלים ומבודדים, כשצל מאיים נשקף מעל ראשיהם מן המדרגות. השימוש באור וצל מדגיש את פגיעותם של הילדים, ומשווה להם מראה כמעט מלאכי. אדוארד מזוהה באמצעות עיטור מסדר הבירית, בעוד אחיו נושא מבט מודאג כלפי מקור האור – או האיום – העליון. עבודת הצבע והקומפוזיציה מבליטות את הניתוק שלהם מעולם המבוגרים האכזרי שסביבם.

## הקשר היסטורי
בשנת 1483, לאחר מותו הפתאומי של אדוארד הרביעי, מונה ריצ'רד, דוכס גלוסטר, לאפוטרופוס של בנו בן ה-12, המלך המיועד אדוארד החמישי. זמן קצר לאחר מכן, הוכנסו אדוארד ואחיו ריצ'רד למגורים במצודת לונדון, כביכול לצורכי הגנה. אך הם לא נראו שוב חיים. ההשערה הרווחת – אף שמעולם לא הוכחה – היא שנרצחו בהוראת דודם, שהפך למלך ריצ'רד השלישי.

היעלמות הנסיכים הפכה לאחד המסתורינים הגדולים בתולדות המלוכה הבריטית, ושימשה השראה לכותבים, אמנים ומחזאים, כולל ויליאם שייקספיר במחזהו ריצ'רד השלישי.

[250px|ממוזער|ימין|[הנסיכים במצודה (הנרייטה וורד)|הנסיכים במצודה, ציור מאת הנרייטה וורד]]
## פרשנות סמלית
הציור שואב את כוחו הסמלי מהשימוש בדמותם התמימה של הילדים כדי להצביע על בגידה, פחד ומוות כבלתי נמנעים. הצללים שמאחוריהם מרמזים על בוא הרוצחים, ואחיהם הגדולים שותקים – אולי מתוך ידיעה פנימית על גורלם הקרוב. הבחירה להציג את הילדים עומדים ולא ישנים, כבתיאורים אחרים, מדגישה את הערנות והמודעות – גם אם המאוחרת – של הקורבנות לגורלם.
[שמאל|ממוזער|250px|'''[ילדיו של אדוארד''', בציור אדוארד החמישי וריצ'רד במצודת לונדון, ציור מעשה ידי פול דלארוש.]]

## השוואה ליצירות אחרות
הציור משתלב במסורת ויקטוריאנית רחבה של הצגת דמויות היסטוריות כטראגיות ותמימות. דימוי דומה מופיע בציורו של פול דלארוש משנת 1831, המציג את הנסיכים בחדר מלכותי, שם ריצ'רד מקשיב לצלילים מאיימים מחוץ לדלת. גם בציור הנסיכים במצודה של הנרייטה וורד מ-1861 מודגשת האינטימיות בין האחים, עם רמז לסכנה קרבה.

לעומת זאת, מיליי ממקם את הדמויות בחלל קודר וריק כמעט לגמרי, ובכך מדגיש את תחושת הפחד והניכור. בהשוואה לציורו של ג'יימס נורת'קוט, שבו מתוארת סצנת הרצח עצמה, מיליי נוקט בגישה מרומזת יותר, אך לא פחות מטרידה.

## קישורים חיצוניים

## הערות שוליים

קטגוריה:ציורי שמן
קטגוריה:ציורים מהמאה ה-19
קטגוריה:דיוקנאות של משפחת המלוכה הבריטית
קטגוריה:ציורי היסטוריה
קטגוריה:ילדים בציור
קטגוריה:ג'ון אוורט מיליי: ציורים
קטגוריה:הנסיכים שבמצודה
רוני חובב

**רוני חובב** (נולדה ב-1 בנובמבר 2006) היא אתלטית ישראלית, אלופת ישראל (2025) בקפיצה לגובה.

## ביוגרפיה
חובב מתאמנת בקפיצה לגובה באגודת אתלטי הנגב.

### 2021
באליפות ישראל שנערכה ביוני סיימה במקום חמישי בקפיצה לגובה בתוצאה של 1.60 מטר.

### 2022
באליפות ישראל שנערכה ביוני סיימה במקום רביעי בקפיצה לגובה בתוצאה של 1.55 מטר.

### 2023
באליפות ישראל שנערכה ביולי זכתה במדליית ארד בקפיצה לגובה בתוצאה של 1.60 מטר, אחרי ורוניקה צ'יינוב (1.78 מטר) ודניאל פרנקל (1.75 מטר). בנוסף, סיימה במקום חמישי בקפיצה משולשת בתוצאה של 10.84 מטר.

### 2024
באליפות ישראל שנערכה ביוני זכתה במדליית ארד בקפיצה לגובה בתוצאה של 1.65 מטר, אחרי ורוניקה צ'יינוב (1.75 מטר) ודניאל פרנקל (1.70 מטר). בנוסף, סיימה במקום רביעי בקפיצה משולשת בתוצאה של 11.28 מטר.

### 2025
#### אלופת ישראל
באליפות ישראל שנערכה ביולי זכתה במדליית זהב בקפיצה לגובה בתוצאה של 1.65 מטר, לפני דניאל פרנקל (1.65 מטר) וקאמי לאלום (1.60 מטר).

## שיאים אישיים
### אצטדיון
* קפיצה לגובה: 1.72 מטר (2025)
* קפיצה משולשת: 11.47 מטר (2025)

## קישורים חיצוניים

## הערות שוליים

קטגוריה:אתלטים ישראלים
קטגוריה:אתלטיות ישראליות
קטגוריה:אלופי ישראל בקפיצה לגובה
קטגוריה:אלופות ישראל בקפיצה לגובה
קטגוריה:ישראלים שנולדו ב-2006
קטגוריה:ישראליות שנולדו ב-2006
רועי ליבוביץ

**רועי ליבוביץ** (נולד ב-15 באפריל 2002) הוא אתלט ישראלי, אלוף ישראל (2025) בקפיצה משולשת.

## ביוגרפיה
ליבוביץ מתאמן באגודת מכבי תל אביב.

### 2020
באליפות ישראל שנערכה ביולי זכה במדליית כסף בקפיצה משולשת בתוצאה של 14.87 מטר, אחרי עילאי פורמן (14.97 מטר) ולפני דימה קרויטר (14.32 מטר). בנוסף, סיים במקום 12 בקפיצה לרוחק בתוצאה של 6.51 מטר.

### 2021
באליפות ישראל שנערכה ביוני סיים במקום שישי בקפיצה משולשת בתוצאה של 13.79 מטר.

### 2022
באליפות ישראל שנערכה ביוני סיים במקום רביעי בקפיצה משולשת בתוצאה של 14.71 מטר, ובמקום שביעי בקפיצה לרוחק בתוצאה של 6.86 מטר.

### 2023
באליפות ישראל שנערכה ביולי זכה במדליית ארד בקפיצה משולשת בתוצאה של 15.28 מטר, אחרי גיא מרגלית (15.69 מטר) וגל סיני (15.48 מטר).

### 2024
באליפות ישראל שנערכה ביוני זכה במדליית כסף בקפיצה משולשת בתוצאה של 15.12 מטר, אחרי גל סיני (15.44 מטר) ולפני גיא מרגלית (14.57 מטר). בנוסף, סיים במקום שישי בקפיצה לרוחק בתוצאה של 6.93 מטר.

### 2025
#### אלוף ישראל
באליפות ישראל שנערכה ביולי זכה במדליית זהב בקפיצה משולשת בשיא אישי חדש של 15.59 מטר, לפני גיא מרגלית (15.15 מטר) ואורי ארנון (15.10 מטר).

## שיאים אישיים
### אצטדיון
* קפיצה משולשת: 15.59 מטר (2025)
* קפיצה לרוחק: 7.10 מטר (2022)

### אולם
* קפיצה משולשת: 15.23 מטר (2024)
* קפיצה לרוחק: 6.90 מטר (2023)

## קישורים חיצוניים

* רועי ליבוביץ, באתר Loglig

## הערות שוליים

קטגוריה:אתלטים ישראלים
קטגוריה:קופצי משולשת ישראלים
קטגוריה:קופצים לרוחק ישראלים
קטגוריה:אלופי ישראל בקפיצה משולשת
קטגוריה:ישראלים שנולדו ב-2002
הקרב של טובי הצב

**הקרב של טובי הצב** (באנגלית: **Toby Tortoise Returns** בתרגום חופשי: **טובי הצב חוזר**) הוא סרט הנפשה קצר אמריקאי בצבעי טכניקולור בסדרת "סימפוניות טיפשיות" של וולט דיסני, בבימויו של וילפרד ג'קסון. זהו סרט המשך לסרט הקצר משנת 1935 "הצב והארנב", והוקרן בבכורה ב-22 באוגוסט 1936.

הפעם העלילה סובבת סביב קרב איגרוף. הסרט הקצר כולל דמויות אחרות מהזיכיון "סימפוניות טיפשיות", כולל אלמר הפיל וטילי הטיגריסית מהסרטון "אלמר הפיל", החזיר החלילן, החזיר הכנר, החזיר המעשי והזאב הגדול והרע מהסרטון "שלושה חזירים קטנים", וג'ני רן והקוקייה מהסרטון "מי הרג את קוק רובין?". הסרט הופץ בפורמטים של VHS, לייזרדיסק ו-DVD במדינות שונות.

## עלילה
מקס הארנב מתאגרף מול טובי צב ומביס אותו קשות בסיבוב הראשון. בין כל סיבוב, ג'ני רן מהסרטון "מי הרג את קוק רובין?" אומרת לטובי שהיא אוהבת גבר שלוקח את הזמן שלו, דבר שנראה כאילו מרענן אותו.

בסיבוב השני, מקס מצהיר על המכה הסופית שלו, אבל טובי נסוג לתוך השריון שלו כדי להימנע מאגרופים של מקס. כשהוא מרגיש נשדד, מקס דורש מטובי לצאת ולהתמודד מולו, אבל טובי אומר שהוא מרגיש בטוח יותר בתוך השריון שלו. מקס מנסה לגרום לטובי לצאת על ידי שפיכת דלי מים לתוך השריון שלו, אבל אז ראשו של טובי קופץ החוצה כשהוא חובש קסדת צלילה ומשפריץ מים על פניו של מקס.

כשהוא מאבד את סבלנותו, מקס ממלא את השריון של טובי בזיקוקים כדי למשוך אותו החוצה. עם זאת, זה גורם לטובי להתנקם בו והוא מתחיל, בטעות, לירות זיקוקים לכיוונו של מקס. זיקוק אחד שולח את מקס לעוף אל מחוץ לזירה עם הפרמדיקים שמחכים לקחת את טובי לבית החולים. כאשר הזיקוקים נפסקים, טובי מוכרז כמנצח.

## מדבבים
* נד נורטון בתפקיד מקס הארנב
* אדי הולדן בתור טובי הצב
* מרתה וונטוורת' בתפקיד ג'ני רן
* אדריאנה קסלוטי בתור ארנבת
* לאונה לדו בתור ארנבת
* מרסלייט גארנר בתור ארנבת

## מדיה ביתית
הסרט הקצר הופץ ב-4 בדצמבר 2001, ב-DVD "אוצרות וולט דיסני: סימפוניות טיפשיות – קלאסיקות מונפשות מוזיקליות היסטוריות".

## קישורים חיצוניים

## הערות שוליים

קטגוריה:סימפוניות טיפשיות
קטגוריה:סרטי המשך אמריקאיים
קטגוריה:סרטי 1936
קטגוריה:סרטים על צבים
קטגוריה:סרטים על ארנבים
שערוריית ניצול מיני של ילדות ברוטרהאם

**שערוריית הניצול המיני ברות'רהאם** (באנגלית: **Rotherham child sexual exploitation scandal**) היא פרשה רחבת־היקף של ניצול מיני שיטתי של ילדים ונוער בעיר רות'רהאם, אשר באנגליה, שהתגלתה בשנים שלאחר 2014. בפרשה נחשף כי לפחות 1,400 ילדות, רובן ילדות בגילאי 11–16, נפלו קורבן להתעללות מינית מצד כנופיות מאורגנות במשך יותר משני עשורים, בין סוף שנות ה־80 לשנת 2013. רוב התוקפים היו גברים ממוצא פקיסטני.

במהלך עשרות שנים פעלו ברות'רהאם כנופיות שעסקו בגיוס שיטתי של קטינות לניצול מיני (גרומינג), תוך שימוש באלימות, סמים, סחיטה והפחדה. הקורבנות היו ברובם נערות ממעמד סוציו־אקונומי נמוך, וחלקן הגיעו ממוסדות רווחה.

בשנת 2014 פורסם **דו"ח ג'יי** (Jay Report), שבו תועדה לראשונה בהיקף רחב התעלמות ממושכת מצד הרשויות – כולל משטרת דרום יורקשייר (SYP) והמועצה המקומית – לטענות הקורבנות. דו"ח זה העריך כי לפחות 1,400 ילדים נפגעו מינית בשיטתיות בין השנים 1997 ל־2013.

בשנת 2015 פורסם גם **דו"ח קייסי**, שקבע כי מועצת רות'רהאם איננה כשירה לתפקידה, והצביע על תרבות מוסדית של השתקה, אי־נקיטת אחריות, תקינות פוליטית ופחד מהעלאת נושאים רגישים הקשורים בגזע או הגירה.

בעקבות הדו"חות נפתחו חקירות פליליות נרחבות:
* **מבצע סנטרל**
* **מבצע קלובר**
* **מבצע סטובווד** (Operation Stovewood) – מבצע חקירה מתמשך שנוהל על ידי הסוכנות הלאומית לפשיעה (NCA) והביא לעשרות כתבי אישום והרשעות.
חוקרים, עורכי דין וניצולות טענו כי קיימת תרבות מוסדית של השתקה וטיוח בתוך SYP. חלק מהניצולות הביעו חוסר אמון מוחלט ביכולת המשטרה לחקור את עצמה באופן אמין, ודורשות הקמת גוף חקירה עצמאי.

חלק מהתלונות הופנו גם כלפי השוטר חסן עלי (PC Hassan Ali), שנפטר בתאונה ב־2015 ביום בו הושעה זמנית עקב תלונות אתיות. לפי טענות של אחת הניצולות, עלי אנס אותה ואף סיפק סמים לכנופיות. שלושה שוטרים לשעבר נעצרו בחשד לעבירות מין היסטוריות, אך טרם הוגשו כתבי אישום.

לפי נתוני מבצע סטובווד ודו"ח ממשלתי מ־2025, כשני שלישים מהחשודים והמורשעים בפרשות ברות'רהאם היו ממוצא פקיסטני.

ביוני 2025 הכריז משרד הפנים הבריטי על פתיחת **חקירה סטטוטורית חדשה** בנושא כנופיות ניצול מיני, שתבחן את כשלי המוסדות, רקע אתני, שיקולים פוליטיים ואחריות אישית ומערכתית.

## קישורים חיצוניים
* דיווח BBC – יולי 2025
* כתבת גרדיאן – חמש ניצולות מתלוננות על שוטרים

## הערות שוליים

קטגוריה:2025 בממלכה המאוחדת
קטגוריה:התעללות מינית בילדים
קטגוריה:פשע בממלכה המאוחדת
10 קילו קוקאין

**10 קילו קוקאין** הוא סרט דרמה ישראלי משנת 2025 בבימויו של דורון ערן, המבוסס על ספרה של שרון יצחקי, הנושא את אותו שם. בתפקידים הראשיים בסרט משחקים דניאלה קרטס, ליעוז לוי, מאיה עשת ולונא מנסור. עוד מככבים בסרט חואן פאבלו אוליסלאגר , פאולה טירדו, תום גרציאני, סטפני מרידה, אייל רוזלס, חואן פרידמן וחואן דייגו רודריגס.

## רקע

הסרט מבוסס על ספרה של שרון יצחקי, "10 קילו קוקאין", המספר את סיפורה האישי.

## תקציר העלילה
הסרט גולל את סיפורה של נערה ירושלמית תמימה, אשר מתאהבת ומסתבכת בעסקת קוקאין של בן זוגה בבוליביה. היא נשלחת לכלא נשים הנשלט על-ידי קרטל סמים, ויוצאת למאבק הישרדות. היא הופכת לכוכבת תקשורת, מאמצת ילדה יתומה, מנהלת רומן עם ראש הקרטל, והופכת מקורבן של הקרטל לאחת המנהלות שלו.

## צוות השחקנים

## קישורים חיצוניים

* 
* 	

## הערות שוליים

קטגוריה:סרטי 2025
קטגוריה:סרטים ישראליים משנת 2025
קטגוריה:סרטים בעברית
קטגוריה:סרטים באנגלית
קטגוריה:סרטים בספרדית
קטגוריה:סרטי דרמה ישראליים
קטגוריה:סרטים ישראליים מבוססי ספרים
קטגוריה:סרטים ישראליים המבוססים על סיפור אמיתי
קטגוריה:סרטי דורון ערן
סוחוי Su-1

**סוחוי Su-1** או **I-330** (ברוסית: **Сухой Су-1**) הוא אב טיפוס של מטוס קרב סובייטי לגובה רב שנבנה בתחילת מלחמת העולם השנייה. גרסה משופרת, שכונתה Su-3 (I-360), נבנתה גם היא ונבדקה בשנה שלאחר מכן. אף אחת מהגרסאות לא יוצרה באופן המוני.

## התפתחות
בשנת 1939, הוטל על סוחוי תכנון של מטוס קרב לגובה רב. ה-Su-1 שנוצר היה חד-כנפי קונבנציונלי עם גוף מטוס חצי-מונוקוק מעץ יעיל, כנף נמוכה עשויה כולה מתכת עשויה דוראלומין ותא טייס ללא לחץ. המאפיין המרכזי של המטוס היה זוג מגדשי טורבו TK-2 המונעים על ידי גזי פליטה ממנוע קלימוב M-105P. האב טיפוס הושלם במפעל סוחוי בחרקוב במאי 1940, וטס לראשונה ב-15 ביוני 1940, עם א.פ. צ'רניאבסקי על בקרת המטוס. הבדיקות נמשכו עד 3 באוגוסט, אז נחת צ'רניאבסקי בטעות עם כנף נחיתה מקופלת. לאחר השלמת התיקונים באמצע ספטמבר, חודשו הבדיקות, אך כשל מנוע במהלך הטיסה ב-2 באוקטובר הביא לנחיתה ללא כיוון. ניסויי טיסה מוגבלים נמשכו עד אפריל 1941, כאשר ה-Su-1 הגיע למהירות מרבית של 641 קמ"ש (345 קנון, 400 מייל לשעה) בגובה 10,000 מטר (32,810 רגל).עם זאת, מגדשי הטורבו הוכיחו את עצמם כלא אמינים ובלעדיהם המטוס היה בעל ביצועים נחותים בהשוואה ליאק-1 של יאקובלב.

## ראו גם
* סוחוי

## קישורים חיצוניים

קטגוריה:מטוסי סוחוי
קטגוריה:מטוסי קרב מתוצרת ברית המועצות